 NA LAWRENCE ONGARO MFALME Charles III na mkewe, Malkia Camilla, Jumanne asubuhi wamepata mapokezi ya kipekee katika Ikulu ya Nairobi. Mfalme ameandaliwa gwaride la heshima ambapo mizinga imefyatuliwa kwa heshima. Mzee Jerad Amos Kabugi, ambaye alijionea mengi wakati wa ukoloni wa miaka 92 anasema historia ya matukio hayo inafunza mengi kuhusu yaliyotendeka wakati huo. Mzee Kabugi alizaliwa mwaka wa 1930 katika kijiji cha Kigoro kilichoko Gatanga katika Kaunti ya Murang’a. Amesema ziara ya Mfalme Charles III ina umuhimu mkubwa kwa sababu ni ya kuleta ushirikiano wa karibu baina ya Uingereza na Kenya. “Huu si wakati wa kuzungumzia mabaya yaliyoshuhudiwa wakati wa ukoloni na dhuluma dhidi ya Maumai waliokuwa wanapigania uhuru. Huu ni wakati wa ushirikiano,” akasema Mzee Kabugi. Hata hivyo, amesema historia ya wakati huo ni muhimu kuelezwa na kupitishwa kwa kizazi kijacho. Amesema wakati huo, shule za msingi na za upili zilikuwa chache mno huku wanafunzi wakitembea hata kilomita kumi kuenda shuleni. Ametoa mfano wa shule za Giachuki Intermediate na Kagumo Intermediate za Murang’a na Thika Technical akisema ndizo zilitambulika kama shule za upili pekee wakati huo. Kuhusu vita vya ukombozi, Mzee Kabugi amesema kwamba makabiliano baina ya Maumau na mzungu  yalichacha 1952 hadi 1954 ambapo katika muda huo, shule zote nchini zilifungwa kwa sababu za kiusalama. Kati ya mwaka wa 1962 hadi 1968, Mzee Kabugi alifanikiwa kupata ufadhili wa kuenda nchini Bulgaria katika bara la Ulaya kusomea Kilimo. Alisema wakati huo ndipo harakati za kupigania uhuru wa Kenya zilishika kasi. Kenya ilipata uhuru mwaka 1963. Mzee Kabugi anaeleza kuwa wakati wanasiasa mashuhuri wakati huo, Mzee Jomo Kenyatta, Tom Mboya, Jaramogi Oginga, Ronald Ngala, na wengine walisafiri kuenda Lancaster, Uingereza kutetea haki ya kupata uhuru wa Kenya, wanafunzi 200 wa Chuo Kikuu cha Bulgaria waliandamana kuunga mkono hatua hiyo. Mzee Kabugi amesema anaeleza historia ndefu ya nyakati hizo ili kizazi cha sasa kielewe ya kwamba “uhuru wetu haukupatikana kwa urahisi.” Anaeleza ya kwamba Wakenya wengi walijitolea mhanga kupoteza maisha yao ili uhuru upatikane nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  